Jurinová, Erika, podpredsedníčka NR SR (2013-12-12):
Vážená pani predsedajúca, vážení páni ministri, kolegyne, kolegovia, dovoľte mi vyjadriť nespokojnosť s odpoveďou na interpeláciu, ktorá sa týka dosť veľkej a nepríjemnej témy výsluhových dôchodkov, ani nie výsluhových dôchodkov, zle to pomenovávam, starobných dôchodkov niektorých výsluhových dôchodcov. Je to veľká téma, ktorú som sama pocítila na vlastnej koži s množstvom aj výhražných mailov, ktoré súvisia práve s otvorením témy doširoka pre, zdá sa, až 18-tisíc ľudí. Moja nespokojnosť s odpoveďou na interpeláciu vyplýva najmä z toho, že aj keď interpeláciu podpisoval pán minister, cítim z toho argumentáciu, ktorú používajú na Sociálnej poisťovni, kde vlastne tento problém vznikol a predpokladám, že Sociálna poisťovňa ho aj spôsobila. V podobnom duchu sa budem vyjadrovať aj k rozpočtu Sociálnej poisťovne, kde takéto riešenie urobí veľký škrt cez rozpočet Sociálnej poisťovne, pretože na samotnom výbore pre sociálne veci nám pán generálny riaditeľ naznačil, že môže ísť až o sumu 80 miliónov euro. Opakujem, 80 miliónov euro. Súhlasím s tým, že je to veľmi vážny právny problém, právnička nie som, ale ak máte dostatočne, dostatočné množstvo analýz z rôznych zdrojov a vidíte, že majú na túto vec rovnaký pohľad a v podstate Sociálna poisťovňa je jediná, ktorá zastáva takéto stanovisko, tak si myslím, že by sa malo nájsť, po pravde ukázať, kto urobil chybu. V dnešnej situácii je už vec posunutá tak ďaleko, že zrejme nikto nevie presne povedať, a asi sa už ani nedá z tohto kolotoča vyskočiť. To znamená, že štát bude znášať dôsledky, to je viac ako isté. Aj keď sa rozprávam s pánom ministrom, rozprávala som sa aj s pánom generálnym riaditeľom, nájsť vhodné riešenie v dnešnej situácii bude veľmi náročné, ak vôbec nejaké riešenie do budúcna nájdeme, ale zdá sa, že to, tá špirála, ktorá sa roztočila, tie nároky, ktoré vyzerajú, že v štátnom rozpočte budeme musieť, ktorým budeme musieť vyhovieť, s tým už veľa nenarobíme. To je to smutné. V odpovedi na interpeláciu z každej vety dýcha niečo v tom zmysle, že na základe vydaných judikatúr najvyšších súdov, že musí Sociálna poisťovňa konať. Áno, toto nikto nenamieta. Samozrejme že ak existujú rozhodnutia Najvyššieho súdu, Sociálna poisťovňa má povinnosť nároky, ktoré vznikli výsluhovým dôchodcom, uplatniť, musí im vyhovieť. Sporné je to, aký spôsob si Sociálna poisťovňa vybrala na riešenie týchto viacerých závažných problémov. Pretože ak sa odvoláva na 7 judikátov, ktoré sú, ktoré sa nachádzajú, alebo ktoré vychádzajú pri zovšeobecnení, pri vydaní metodického pokynu, tak musím v prvom rade povedať, že nie je možné súhlasiť s tým, čo sa píše v odpovedi a to, že jednotlivé právne vety boli použité na vytvorenie metodického pokynu, pretože rôzne vety z rôznych rozhodnutí nesúvisia presne s tým istým, s rovnakou situáciou, ktorá bola Najvyšším súdom riešená. Teraz je už zbytočné hovoriť, čo malo byť, pretože už sa to nedá vrátiť späť. Každopádne som si istá, že bolo nutné a potrebné žiadať o zjednocujúce stanovisko a nie na základe siedmich rôznych rozsudkov, alebo judikátov, ktoré boli uverejnené, vytvoriť metodický pokyn, ktorým sa riadi Sociálna poisťovňa akoby do budúcna. Metodické pokyny majú byť vypracovávané na základe zákona a vieme, že nie všetky ustanovenia tohto metodického pokynu sú v línii zákona. Dokonca si dovolím povedať, že idú proti zákonu. Takže budem veľmi pozorne sledovať, akým spôsobom sa podarí vyriešiť túto situáciu do budúcna, keďže, ako som povedala, zrejme rozumné riešenie na zrušenie nárokov neexistuje. Tak budem veľmi, veľmi tuho sledovať, akým spôsobom sa podarí riešiť situáciu do budúcna. V tejto chvíli ešte musím povedať jednu vec a to, že v živote som nenapádala súbeh výsluhového a starobného dôchodku, napádala som spôsob, akým riešila Sociálna poisťovňa rozhodnutia Najvyššieho súdu, ako sa rozhodla riešiť a zovšeobecňovať jednotlivé výsledky v rozhodnutí na oveľa väčšie množstvo žiadateľov o starobný dôchodok. Takže preto vás, z týchto dôvodov vás prosím, aby ste hlasovali za nespokojnosť s odpoveďou na moju interpeláciu. Ďakujem pekne.